Title: P r e d k l a d a c i a s p r á v a
Author: mmrvova
Last saved by: Bado Tomas
Company: MF-SR

Predkladacia správa

	Ministerstvo financií Slovenskej republiky predkladá z vlastnej iniciatívy návrh zákona, ktorým sa mení a dopĺňa zákon Slovenskej národnej rady č. 78/1992 Zb. o daňových poradcoch a Slovenskej komore daňových poradcov v znení neskorších predpisov.

Návrhom zákona sa zosúlaďujú jednotlivé podmienky pre výkon daňového poradenstva s aktuálnou právnou úpravou zákona č. 293/2007 Z. z. o uznávaní odborných kvalifikácií v znení neskorších predpisov. Spresňuje sa  definícia zahraničného daňového poradcu a  zavádzajú sa ustanovenia o posudzovaní kvalifikačných predpokladov a ukladaní kompenzačného mechanizmu na ich preverenie.	

Upravuje sa prístup k tomuto regulovanému povolaniu pre daňových poradcov, ktorí sú štátnymi príslušníkmi členských štátov  Európskej únie, ktorí majú v úmysle poskytovať daňové poradenstvo na území Slovenskej republiky  dočasne alebo sústavne. 

Navrhovanými úpravami niektorých ustanovení zákona sa súčasne reaguje aj na poznatky aplikačnej praxe.

Návrh zákona nemá vplyvy na rozpočet verejnej správy, na podnikateľské prostredie, na zamestnanosť, nemá sociálne vplyvy, vplyvy na životné prostredie a ani vplyvy na informatizáciu spoločnosti.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi ako aj s medzinárodnými zmluvami, ktorými je Slovenská republika viazaná, ako aj právom Európskej únie.

Návrh zákona bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.